b'\n_START_ARTICLE_\nD\xc5\xbeinevros de Ben\xc4\x8di portretas\n_START_SECTION_\nApie paveiksl\xc4\x85\n_START_PARAGRAPH_\nN\xc4\x97ra joki\xc5\xb3 tikr\xc5\xb3 \xc5\xbeini\xc5\xb3 apie paveikslo autoryst\xc4\x99, ta\xc4\x8diau daugumos meno tyrin\xc4\x97toj\xc5\xb3 nuomone, jo negal\xc4\x97jo sukurti niekas kitas kaip Leonardas da Vin\xc4\x8dis. Paveikslas datuojamas apie 1474 m. ir tur\xc4\x97t\xc5\xb3 b\xc5\xabti vienas ankstyviausi\xc5\xb3 Leonardo darb\xc5\xb3, i\xc5\xa1 laikotarpio, kai jis dar mok\xc4\x97si Andrea del Verrocchio dirbtuv\xc4\x97se. Sp\xc4\x97jama, kad \xc5\xa1is portretas yra minimas Giorgio Vasari Leonardo biografijoje \xe2\x80\x9enuostabiu\xe2\x80\x9c ir datuojamas apie 1500-06 m., ta\xc4\x8diau tuo metu D\xc5\xbeinevra b\xc5\xabt\xc5\xb3 buvusi gerokai vyresn\xc4\x97. Portrete vaizduojama moteris yra nustatyta D\xc5\xbeinevra de Ben\xc4\x8di, tuometin\xc4\x97s Florencijos viena \xc5\xbeymesni\xc5\xb3 aristokra\xc4\x8di\xc5\xb3 moter\xc5\xb3. Jos vardo reik\xc5\xa1m\xc4\x99 pabr\xc4\x97\xc5\xbeia paveiksle vaizduojamas kadagys (it. ginepro). Kadagys, taip pat, yra skaistumo doryb\xc4\x97s simbolis ir, sp\xc4\x97jama, kad b\xc5\xabtent \xc5\xa1i doryb\xc4\x97 akcentuojama paveiksle. D\xc5\xbeinevros gra\xc5\xbeumas i\xc5\xa1rei\xc5\xa1kia doryb\xc4\x99. Paveikslo kitoje pus\xc4\x97je esantis u\xc5\xbera\xc5\xa1as VIRTUTEM FORMA DECORAT (gro\xc5\xbeis lenkiasi dorybei) patvirtina sp\xc4\x97jim\xc4\x85._NEWLINE_Sp\xc4\x97jama, kad paveikslo apatin\xc4\x97 dalis, kurioje buvo pavaizduotos rankos, v\xc4\x97lesniais metais buvo nupjauta. Yra i\xc5\xa1lik\xc4\x99s Leonardo eskizas, vaizduojantis rankas (dabar Karali\xc5\xa1kojoje kolekcijoje Vindzoro pilyje), kuris siejamas su \xc5\xa1iuo paveikslu. Paveiksle D\xc5\xbeinevros kair\xc4\x97 akis \xc5\xbei\xc5\xabri tiesiai \xc4\xaf \xc5\xbei\xc5\xabrov\xc4\x85, o de\xc5\xa1inioji nukreipta \xc4\xaf tolim\xc4\x85 ta\xc5\xa1k\xc4\x85. Paveiksl\xc4\x85 u\xc5\xbe tuomet rekordin\xc4\x99 5 mln. JAV doleri\xc5\xb3 sum\xc4\x85 1967 m. i\xc5\xa1 Lichten\xc5\xa1teino princo \xc4\xafsigijo Ailsa Mellon Bruce fondas ir padovanojo Va\xc5\xa1ingtono nacionalinei dail\xc4\x97s galerijai. Paveikslas \xc4\xaf Lichten\xc5\xa1teino princ\xc5\xb3 nuosavyb\xc4\x99 Vienoje pateko apie 1712 m., arba dar anks\xc4\x8diau, ir buvo 1780 m. priskirtas Luko Kranacho rankai. II-ojo pasaulinio karo metu paveikslas buvo pergabentas \xc4\xaf Vaduc\xc4\x85 Lichten\xc5\xa1teine.'